
Privid Ako cijelo vrijeme projiciramo slike u 


vanjski prostor, onda je naša slika svijeta 


zapravo prividna stvarnost. 
Lynne McTaggart 


Prema djelu 'Die Ratsel des Universums', Gerharda Staguhna, ništa na 
ovome svijetu nije upravo onakvo kakvim nam se doimlje, tom svijetu 
prepunomae sljeparija, opsjena, privida ... s razloga što našim osjetilima 
ne možemo potpunoma vjerovati pa stvari koje smatramo stvarnima ne 
poznajemo u njihovoj pravoj prirodi jer stvarnost ne opažamo onakvom kakva ona odista 
jest, a svijet koji vidimo oko sebe tek je naša predodžba o njemu. Pritom, iako se svijet 
mijenja jer se mijenjaju naše predodžbe o njemu i naša saznanja o njemu, ipak je taj stalno 
promjenjivi svijet uvijek isti. 


Uzmimo za primjer neki proizvoljni predmet, primjerice jagodu. Vidimo njezin oblik, 
veličinu i boju, u ruci osjećamo njezinu težinu, kad je približimo nosu osjećamo njezin miris, 
a kad je zagrizemo, okus. No, time, zasigurno, nismo upoznali stvarnu prirodu jagode, 
njezinu ukupnost. Još uvijek ništa ne znamo o njezinu nastanku, a još manje a 
o elementarnim djelićima od kojih je građena, molekulama i atomima. se za 


Jagoda, nastala od cvijeta biljke jagode, koja vremenom sazri i potom 
sagnjije, dio je naše stvarnosti, dio svemira. Kada bismo željeli sveobuhvatno 
opisati jagodu, morali bismo naposljetku opisati cijeli svijet, cijeli svemir. A 
kako je taj i takav svijet tajnovit i zagonetan, ne uvijek posve razumljiv i spoznatljiv, i jagoda 
ostaje zagonetnom i ne posve razumljivom, stoga što njezinu zbilju prepoznajemo 
osjetilima, ali ne i našim razumom. Molekule od kojih se jagoda sastoji, ali i atomi od kojih 
nastaju molekule, elementi su iz posve različita svijeta, a tom drugom, skrivenom svijetu 
naša osjetila nemaju pristup, poznajemo ga samo putem razuma. Znamo, jagoda sazri i 
sagnjije, no s atomima jagode to se ne zbiva. 

To što je svijet privid, posljedica je činjenice da je naša spoznaja o njemu vrlo ograničena, 
poradi ograničenja naših osjetila. Vidimo jagodu, ali ne i njezine molekule i atome, a nekmoli 
subatomski ustroj na kvantnoj razini. Kad bismo imali neka druga osjetila, osim onih kojima 
raspolažemo, zacijelo bismo imali drukčiju predodžbu o jagodi, a time i posve drugu 
predodžbu o svijetu u kojem živimo. U svrhu upoznavanja stvarnoga ustroja svijeta i stvari 
u njemu postoji znanost. 


Ali, priča o prirodnim znanostima zapravo je besjeda o 'uništenju'. Već 
gotovo tri tisuće godina prirodne znanosti neumoljivo 'uništavaju' jedan 
svijet, svijet koji vidimo našim očima. Istodobno se pojavljuje novi svijet, 
svijet fizike, kemije, biologije, biokemije ... Tako se uz doživljeni svijet 
pojavljuje i spoznajni svijet. 


Pritom, 'uništavanje' svijeta doživljenoga očima ni izbliza još nije završeno, ono se nastavlja 
razvojem znanosti, i tko zna kako će čovjeku svijet izgledati za tisuću godina! 


Prirodne znanosti su drevni san čovječanstva, sanak kojim čovjek želi, sve što na svijetu 
postoji, prepoznati po sebi i svojemu ustroju, a sva saznanja moraju biti takva da ne ostane 
mjesta ni za kakvu zabludu. Stoga valja spoznati i posljednju stvarnu činjenicu iza privida, 
onkraj stvarnosti, s onu stranu tvari. 

U dalekoj davnini čovjek je počeo promatrati pojave na nebu kao 100- 
postotni 'naivni promatrač': mislio je, naime, u to doba da je sve na nebu 
baš takva istina kakvom mu se ukazuje neposredno, tj. 'prvim pogledom 
njegova oka'. | nitko ne bi tada čovjeka uvjerio kako je, primjerice, to 
samo 'varljivi privid! ili opsjena - da Sunce svakog jutra 'izlazi' na istoku, 
pa se zatim čitavo dopodne 'penje na nebo' i, napokon se, podveče 'spušta' na zapadu ... | 
kad je nakon tisuća i tisuća godina, takve ljudske naive neki Nikola Kopernik konačno 
tresnuo istinu - tj. da Sunce zapravo 'stoji' a da to, zapravo, sama Zemlja, vrteći oko svoje 
vlastite osi, ophodi oko Sunca - onda su mnogi suvremenici žestoko napali takvu tvrdnju 
Nikole Kopernika kao kakvu bogohulnu i upravo nevjerojatnu besmislicu. A velik broj ljudi i 
danas - čak gotovo pet stoljeća poslije Kopernika - i ne sluti koliki se naivni prividi i kolike 
varljive iluzije skrivaju pred našim očima, kad promatramo zanimljivosti zvjezdanoga neba. 


Ponajprije razmotrimo nekoliko spoznajnih zrnaca o Sunčevu sustavu: 


Sunčev se sustav sastoji od Sunca, 8 velikih planeta s njihovim 
satelitima! i bezbroj manjih tijela raznih veličina od asteroida i 
kometa preko meteorita pa sve do čestica prašine. Nastankom 
sunčeva sustava bavi se posebna grana astronomije, kozmogonija. 
Pretpostavlja se da je naš planetni sustav nastao prije više od 5 
milijarda godina iz jednog dijela međuzvjezdana oblaka plina i prašine, koji se, zbog 
gravitacijske sile skupljao i počinjao polako vrtjeti oko svoje osi. Na taj se način prema 
središtu prikupljalo sve više materijala, pa se tako oblikovalo i Sunce, naša najbliža zvijezda. 
Također, međusobnim gravitacijskim privlačenjem čestica prašine i plina postupno su 
oblikovani i planeti. 


U središtu Sunčeva sustava je, dakako, Sunce, naša najbliža zvijezda, u kojoj se nalazi 99% 
mase cijelog sustava. Nuklearne reakcije u središtu Sunca daju energiju kojom Sunce grije i 
osvjetljava ovaj dio svemira. 


Razmaci među tijelima sunčeva sustava veliki su. Udaljenost od 
Zemlje do Sunca raketa bi prevalila za pola godine, dok svjetlost isti put 
prevali za samo 8 minuta. Suncu najbliži planet je Merkur. Na sljedećoj 
stazi oko Sunca giba se Venera, a na sljedećoj Zemlja. Jedan i po puta dalje nalazi se Mars. 
Ova četiri planeta zovemo unutarnjim ili terestričkim planetima. 


Mars je četvrti planet od Sunca i drugi najbliži planet Zemlji (najbliža je Venera). U teoriji, 
najbliže što se Zemlja može približiti Marsu je kad je Mars najbliži Suncu (perihel), a Zemlja 
na točki u kojoj je na svojoj eliptičnoj putanji najudaljenija od Sunca (afel). U tom slučaju 
planeti bi bili udaljeni 'samo' 54,6 milijuna kilometara. Dva planeta međusobno su 
najudaljeniji kad su oba najdalje od Sunca, na suprotnim stranama zvijezde. Na toj točki 
mogu biti udaljeni 401 milijun kilometara. Prosječna udaljenost između dva planeta je 225 
milijuna kilometara. Svjetlost putuje brzinom od približno 299 792 km u sekundi. Stoga, 
svjetlosti s površine Marsa bilo bi potrebno sljedeće vrijeme da stigne do Zemlje: 


= kad su Mars i Zemlja najbliži: 182 sekunde ili nešto više od 3 minute 
= kad su najudaljeniji: 1342 sekunde ili nešto preko 22 minute 


! satelit - prirodno ili umjetno tijelo koje kruži oko drugog tijela dovoljno velike mase da je središte mase 
sustava blizu središta mase masivnijega tijela [prirodni/umjetni satelit; Zemljin satelit; meteorološki satelit; 
radio-komunikacijski satelit] 

= prosječno: 751 sekundu ili nešto više od 12,5 minuta, dakle promatrajući ga sada sa 
Zemlje vidimo ga kakav je bio prije 12,5 minuta 


Od Marsa do Jupitera razmak je neuobičajeno velik, jer je Jupiter čak 5 
puta dalji od Sunca negoli je to Zemlja. Iza Jupitera nalazi se Saturn, zatim 
Uran i Neptun. Ove planete nazivamo vanjskim ili jovijanskim planetima, 
a također i plinovitim divovima. 

Pluton, sada svrstan u skupini patuljastih planeta, otkriven 
je tek 1930. godine, zbog razmjerno malih dimenzija (znatno manji od našeg W) 


Mjeseca) i jako velike udaljenosti (gotovo 50 puta je dalji od Sunca nego Zemlja). 


Prostor našega Sunčeva sustava je golem, od Sunca do Plutona svjetlost putuje više sati. 
Znamo da u samo jednoj sekundi svjetlost prevali čak 300 000 km. Radi toga, udaljenosti 
među tijelima Sunčeva sustava ne možemo mjeriti na jednak način kao što mjerimo 
udaljenosti na Zemlji. One se mjere tzv. Astronomskom jedinicom (Astronomical Unit, AU), 
koja iznosi koliko i srednja udaljenost Zemlje od Sunca: 149,6 milijuna kilometara. Tako 
udaljenost Saturna od Sunca iznosi približno 10 AU, Urana 20 AU, Neptuna 30 AU, dok je 
Pluton 50 puta dalji od Sunca nego Zemlja. 


Planeti se oko Sunca ne gibaju po kružnim, već eliptičnim putanjama. No, planetske staze 
nisu jako izdužene, osim staza Merkura i Plutona. Plutonova je staza toliko izdužena da 
Suncu mjestimice prilazi čak bliže od Neptuna. Upravo se proteklih dvadesetak godina 
Pluton gibao bliže Suncu nego Neptun, pa je u tom razdoblju Neptun bio najdalji planet. 
Ravnine po kojima se planeti gibaju gotovo su, samo gotovo, podudarne: jedino je ravnina 
po kojoj se giba Pluton položena znatno ukošena. 


Kako osim Zemlje i svi drugi planeti Sunčeva sustava kruže oko Sunca - to uslijed toga 
nastaje čitava 'zbrka' (barem za tzv. 'neupućenog promatrača'): planeti ne samo da na nebu 
prividno pretječu jedni druge (jer, oni koji su bliži Suncu gibaju se brže), nego se čak od 
vremena do vremena, počinju kretati 'unatrag'. Astronomi takvo prividno kretanje nazivaju 
'retrogradnim gibanjem' (ovaj izraz poznaju već i iole pismeniji nestručnjaci, pa bi ga 
pogotovo trebali znati oni, koji izdaju razne 'astronomske' biltene i 'informacije'). 


Retrogradno gibanje je, ustvari, posve jednostavno objasniti: zamislimo 

ga si da oko središta nekog trga usporedno voze (uokrug) dva automobila s 

time da se onaj, koji je bliže središtu, giba nešto većom brzinom. U tom 

će se slučaju vozaču (odnosno putnicima) u 'unutarnjem' automobilu 

pričiniti ne samo kao da prestiže vanjski automobil (što on ustvari i čini), nego kao i da 

'vanjski' automobil u tom trenutku ide 'natraške'. Eto upravo tako se nama, koji se 'vozimo' 

na Zemlji, pričinja kao da planet Mars ide 'natraške' ili 'retrogradno', kada naša Zemlja na 
"nebeskom zavoju prestiže', tada, sporiji planet Mars ... 


U području između putanja Marsa i Jupitera nije se oblikovao nijedan 
veliki planet, već su tu nastali milijuni manjih nebeskih tijela, asteroida, koja 
tvore asteroidni pojas. Najveći od asteroida zove se Ceres i promjera je od 
oko 1000 km. Veliki asteroidi su, osim Ceresa, Vesta i Pallas. Osim ovog 
pojasa gdje se nalazi velik dio asteroida, postoje i grupe asteroida čije putanje prilaze Suncu 
čak bliže od Zemlje i grupe asteroida koje borave među vanjskim planetima. Manji asteroidi 
se zovu meteori, a najmanje čestice svrstavamo u prašinu. 

Na većim udaljenostima od Sunca, gdje su, za vrijeme stvaranja Sunčeva 
sustava, plin i prašina bili prerijetki da bi oblikovali veća tijela, stvorili su 
se kometi koji nam po svom sastavu danas otkrivaju sastav prvobitnog 
oblaka. Kometi i asteroidi su raspoređeni u dva područja: 


Kuiperov pojas počinje odmah iza putanje Neptuna. Objekti iz 
Kuiperovog pojasa imaju putanje koje nisu mnogo nagnute u odnosu na 
putanje planeta. Pluton je dio Kupierovog pojasa koji se proteže od 30 
(Neptunove orbite) do 50 astronomskih jedinica. On je ujedno najveći 
objekt u pojasu koji dijeli mnoga obilježja s kometima. Nažalost, zbog svoga položaja u 
pojasu, Pluton dijeli putanju s mnogih objektima i samim time _ne može biti svrstan kao 
planet Sunčeva sustava. 


Drugo područje je mnogo dalje i zove se Oortov oblak. Oortov oblak ima 
oblik ljuske unutar koje se nalazi cjelokupan Sunčev sustav. Njega čine 
putanje kometa udaljene 1 do 2 svjetlosne godine (skoro pola puta do 
najbliže zvijezde). 


Prilikom približavanja Suncu komet dolazi u toplija 
područja i isparava. Plin i prašina izbačeni iz kometa se tada nađu pod 
udarom tzv. sunčevog vjetra koji usmjerava rep kometa u suprotnu 
stranu od Sunca. Svakim prolazom komet se sve više troši, a oblak oko 
njega sve više rasipa ispred i iza kometa dok se ne zatvori sam u sebe i pretvori u vrlo 
providan vijenac plina i prašine koji se okreće po putanji nestalog kometa. 


Neki od tih vijenaca se nalaze i na Zemljinoj putanji. Prilikom sudara sa atmosferom, 
čestice prašine velikom brzinom upadaju u atmosferu i izgaraju ostavljajući trag poznat pod 
nazivom zvijezda padalica ili meteor. U Zemljinu atmosferu također može, iako vrlo rijetko, 
pasti i neki veći komad materijala asteroidnog porijekla koji se tada, ako dospije do površine, 
zove meteorit. 


Velebni izlasci i zalasci Sunca nerijetko su nadahnuli slikare i pjesnike. 
Ali, vjerojatno, nije baš svaki od tih umjetnika bio svjestan da se 
primjerice, i u veličanstvenom zalasku naše 'središnje zvijezde', Sunca, 
krije zanimljiv privid, zapravo, optička varka. Naime, kada gledamo 
Sunce kako uvečer tone pod obzor, mi često nismo ni svjesni da je ono zašlo za obzor već 
pred više - od 8 minuta. Naime, zraci svjetlosti treba 8 minuta i 20 sekundi da prevali daljinu 
od 150 milijuna kilometara, tj. od Sunca do Zemlje. Dakle, kad gornji rub Sunca nestane 
podno obzora - zraci je trebalo vremena da taj događaj 'prenese' do nas - Sunce se stvarno 
nalazi već podosta duboko pod obzorom, odnosno vremenski s nalazi pod njim čitavih osam 
i više minuta. 


Slično se događa i u jutro kod izlaska Sunca, samo s tom razlikom, 
što kad gledamo Sunce na samom obzoru, ono je u stvari već 8 minuta 
i 20 sekundi - nad njim. S obzirom na golemu brzinu svjetlosti (a 
svjetlost je najbrža pojava u svemiru, širi se brzinom od 300 000 
kilometara u sekundi) ova je pojava 'zakašnjenja događaja' za bliska nebeska tijela 
razmjerno mala - tako na primjer, naš je Mjesec uzašao nad obzor tek jednu sekundu i četvrt 
prije nego smo ga ugledali. Međutim, kod dalekih zvijezda (a napose galaktika), dolazi do 
upravo čudovišnih razlika: da je primjerice, supergigant Deneb (udaljen 544 svjetlosne 
godine) slučajno eksplodirao prije 500 godina (kad je Kolumbo otkrio Ameriku) mi bismo ga 

još i danas gledali nepromijenjena i ne bismo niti sanjali da taj svemirski supergigant više ne 
postoji. 


A da je poznata Andromedina maglica, recimo, 'eksplodirala' još prije 2 
milijuna godina, mi bismo je još i danas gledali u njezinu punu sjaju, ni 
ne sluteći kakva ju je svemirska katastrofa zadesila ... Uostalom, prema 
mišljenju mnogih astronoma, kada gledamo (odnosno radioteleskopom 
'hvatamo') najdalje galaktike, koje se nalaze možda već i blizu 'ruba' poznatog nam svemira 
- mi ih vidimo kakve su bile prije desetak i više milijarda godina, možda neposredno nakon 
'čuvenog' - Big Banga - velikog praska, koji je po mišljenju mnogih stručnjaka naznačio - 
postanak 'sadašnjeg svemira'. A astronom Flammarion reče: "Svemirsko je vrijeme posvema 
nešto drugo, nego ono naše uobičajeno, ljudsko ili zemaljsko vrijeme!" 


Kakve li su, nadalje, smo velebne prirodne pojave sunčevi stupovi u 
obliku cijele ili isprekidane svijetle okomite pruge iznad ili ispod Sunca, 
obično kada se ono nalazi nisko nad obzorom, najčešće pri zalasku ili izlasku 
koji nastaju kada iz ohlađenog zraka padaju ledeni kristali vode bez utjecaja 
vjetra. Gledatelju se tada pričinja kako pojava nastaje iz samoga Sunca, dok 
je u stvarnosti u pitanju odraz sunčeve svjetlosti u tankom sloju 
neuznemirenih ledenih kristala vode koji se nalaze između gledatelja i Sunca. 


A tek lažna Sunca ili pasunca (grč. parhelij), bjelkaste mrlje na dijelu 
kruga s obiju strana ili samo s jedne strane Sunca ili Mjeseca, a na istom 
nagibu kao izvor svjetlosti, još jedna optička pojava koji je uzrokovan 
lomom sunčeve svijetlosti uzrokovane majušnim kristalima leda u 
niskim slabim oblacima. Da bi parhelija nastala potrebni su kristali leda 
koji su okomito raspoređeni u odnosu na Sunce. 


Svekoliko svemir, kako u velikome, tako i u malome, kao da je sazdan 
kako bi zbunio promatrača, nastojao ga prevariti, a 'Stvoritelj' kao da se Ek 
osobito trudio odvesti nas što dalje od svjetlosti, dakle u tminu, ne 

želeći da njegov svijet spoznamo na prvi pogled. Pritom se doimlje da 

se i sam 'Stvoritelj' skriva iza svojega djela. A kako sve to vrlo djelotvorno funkcionira, svijet 
se doimlje neizmjerno složenim. Ostaje samo pitanje zašto se 'Stvoritelj' mora od nas 
skrivati? Boji li se da će nas njegov izgled razočarati? 


A kamo god pogledali, i do kuda god pogled seže, izgled vara. Uzmimo 
za primjer samu Zemlju na kojoj živimo. Govoreći o njoj, pitamo se ima 
li itko osjećaj da se nalazi na kugli? Zasigurno je snažniji dojam da 
stojimo na golemoj ravnini, ploči, iznad koje se okreće nebo, nalik 
nekovrsnom zvonolikom prozirnom poklopcu za čuvanje jestvina. Istina, znamo da je Zemlja 
velika stjenovita kugla, zapravo geoid, ali mi je takvom ne doživljavamo, a razlog tomu je taj 
što je ta kugla vrlo velika, a mi smo vrlo mali pa ne doživljavamo zakrivljenost površine kugle 
jerje, u našemu malomu odsječku, u kojemu se krećemo, ona zanemarivo malena. Upravo 
je to razlogom što je čovječanstvu trebalo tako dugo da kuglasti oblik Zemlje prihvati kao 
neporecivu istinu. 


=> 


U minulomu vremenu, kada ljudi još nisu znali da velike mase imaju > 
golemu privlačnu moć, predodžba o kuglastoj Zemlji nije imala zagovornika 
jer po prirodi stvari sve što se na kugli nalazi 'sa strane! ili 'dolje' mora 
skliznuti i pasti. Da jabuka koja se otkine s grane pada prema dolje, a ne 

prema gore, objašnjavalo se njezinom težinom, ali odakle jabuci težina, to se nitko nije pitao. 
Nitko se nije pitao zašto težina povlači prema dolje, a ne prema gore. Danas znamo da nas 
golema Zemljina masa ispod naših nogu, silom teže, privlači prema dolje, ali kako to ona 
čini, znanost ni danas još nije točno objasnila. 

Naše postojanje, kao malih živih bića, na golemoj zemaljskoj kugli, uspostavlja odnos 
prema gore i dolje, premda u svemiru tih i takvih pojmova nema. Pritom nas istodobno 
zavarava da se nalazimo u središtu svijeta ... ali takvog središta zapravo nema. Premda se 
zemaljska kugla razmjerno brzo okreće oko svoje osi, to ne osjećamo. Ne 
moramo se učvrstiti za nju kako nas njezina vrtnja ne bi oborila, jer se za naše 
učvršćivanje o zemaljsku kuglu brine njezina privlačna sila. Stoga, naš dojam i 
jest da se nalazimo na čvrstoj i nepomičnoj ploči, i da Zemlja miruje pod našim 
nogama, Sunce se danju giba po nebeskome svodu, a noću se nebom kreću zvijezde. Doimlje 
nam se da se sve u našemu svemiru okreće oko nas, i upravo je to čovjek mislio tisućama 
godina. Navikao se na središnji položaj u svijetu i sebi pridao središnje značenje, a sve je to 
zapravo bila samozavaravanje i tašto precjenjivanje. 


Naime, u gibanju Sunca i zvijezda nebom odražava se tek okretanje 
Zemlje. Sunce i zvijezde pomiču se samo zato jer se Zemlja okreće. To je 
slično onomu kada se nalazimo u kakvomu vozilu: krajolik brzo promiče 
pokraj nas, što je također varka, ali na koju ne nasjedamo jer znamo da 
se nalazimo u jurećem vozilu. Katkad nas osjetila ipak prevare, primjerice kad se nalazimo u 
vlaku koji stoji na kolosijeku. Gledamo kroz prozor i pokraj nas vidimo drugi zaustavljeni 
vlak. Najednom se naš vlak počne polako kretati, polazimo s kolodvora - ili barem tako 
mislimo. Pogledamo li kroz prozor na drugoj strani vlaka zamijetit ćemo da još uvijek stojimo 
na postaji. Zapravo, krenuo je vlak na drugom kolosijeku. Njegovo smo gibanje smatrali 
vlastitim. Kod zemaljske kugle je obrnuto: njezino gibanje pridali smo Suncu i zvijezdama. 
Da prepozna tu zabludu, znanosti je trebalo dvije tisuće godina. Predodžba je bila toliko 
snažna jer čovjek nerado dvoji o onomu što mu oči vide. 


Čak i nešto tako osnovno i poznato kao plavetnilo danjega neba 
nije ništa doli optička varka. U zbilji, nebo je crno. Naime, nama se 
samo čini plavim jer je Zemlja okružena zračnim omotačem, a slojevi 
zraka pristiglu Sunčevu svjetlost filtriraju tako da do naših očiju stiže 
samo plavi dio njezina spektra. Podignemo li se balonom do visine od tridesetak kilometara, 
vidjeli bismo da se nebesko plavetnilo uzdizanjem produbljuje i najprije postaje 
tamnoljubičasto, a potom pretvara u potpunu crninu svemira. Na Mjesecu, koji nema 
zračnoga omotača, nebo je i danju crne boje. 


No, i boja je samo privid. Naime boja nije prirodno svojstvo materije. 
Vanjski je svijet bezbojan, sastoji se od bezbojne tvari i energije, a 
posjeduje određenu sposobnost upijanja elektromagnetskih valova. Kad 
svjetlo padne na neko tijelo, određeni se dio upije, a ostatak se 
odražava, ili u slučaju prozirnih tijela, propušta. Jačina upijanja ovisi o molekularnomu 
ustroju tijela. To znači da se iz jedne zrake svjetlosti, koju uglavnom čine valovi različitoga 
broja titraja u sekundi, čestote izražene jedinicom mjere, zadržavaju valovi posve određene 
čestota. Preostali se titraji odražavaju. Kada one dospiju do mrežnice oka, izazivaju u za to 
određenim vidnim stanicama električne impulse koji živčanim putovima dospijevaju do 
vidnog centra. Tamo nastaje osjet boja. Ono što nam se doimlje kao boja, ovisi o vrsti 

svjetlosti koja se odražava ili propušta. Dakle, boja postoji samo kao osjet, odnosno doživljaj 
promatrača, a gledanje je sposobnost razlikovanja valnih duljina svjetlosti (kao različitih 
boja). 

I treptanje zvijezda tek je treperavi privid. Svijetlost zvijezda ne treperi, a ono što nama 
na Zemlji stvara takav privid je pomicanje slojeva zraka zemaljske 
atmosfere. U svemiru, dakle, takvog treperenja nema - što se često 
previđa u znanstvenofantastičnim filmovima, baš kao i činjenica da u 
zrakopraznom prostoru nema zvukova. 


Također, i zvijezde su vrsta kozmičke prevare. Te milijarde 
treperavih izvora svjetlosti izgledaju kao naslikane na crnoj kupoli 
noćnoga neba koje se vrti oko nas. Čini nam se kao da su sve zvijezde jednako udaljene od 
nas, premda, samo promatrajući, ne možemo kazati koliko je to zapravo daleko. Čak i kad 
znamo da se nalaze na različitim udaljenostima od Zemlje, što znači da crna kupola zapravo 
ne postoji, ne možemo odrediti koje su nam zvijezde bliže, a koje dalje, Osjećaj nam kaže da 
su velike, svjetlije zvijezde bliže od onih slabijeg sjaja. Ali i to je tek privid, još jedna optička 
varka. Naime, naš vid pogrešno pretpostavlja da su sve zvijezde jednake veličine i sjaja. 
Stoga sjajniji primjerci moraju biti bliže. Ali to nije istina! Veličina i sjaj zvijezda nisu ni na 
koji način povezani s njihovom udaljenosti. Velika, sjajna zvijezda može biti mnogo 
udaljenija od male zvijezde slabija sjaja. 

Kažemo li ... primjerice, zvijezda Vega u zviježđu Lire sjajnija je od zvijezde Antaresa u 
Škorpionu, a Antares, koji je također 'zvijezda prve veličine' kao i Vega, sjajniji je od zvijezde 
Sjevernjače, jer je Sjevernjača zvijezda 'druge veličine“... sve je točno, ali samo 
uz napomenu da se ove 'veličine zvijezda' imaju shvatiti samo kao 'prividne 
veličine', dakle, kao 'nebeski privid ili iluzija"... 

Naime, Vega nam se čini sjajnijom od Antaresa, jer je (uostalom) i mnogo 
bliža od njega (Vega je daleko 27 godina svjetlosti, a Antares preko 170 godina 
svjetlosti). A i Vega i Antares su zvijezde 'prve veličine", iako nisu jednako sjajne. Uostalom, 
nema niti dvije zvijezde koje bi bile potpuno jednakoga sjaja. 

Pojam 'prividna veličina zvijezda' je u neku ruku ostatak ranijeg 'naivnog promatranja tj. 
promatranja dok se još nije znalo koliko su udaljene zvijezde, pa su se 'zvjezdane veličine' 
razvrstavale upravo onako kako su se ljudima ukazivale 'na prvi pogled oka' (tj. bez obzira 
na njihovu udaljenost). 

Pravilo da je najsjajnija zvijezda i najbliža vrijedi samo za jednu zvijezdu Sunce - ono je 
nama odista najbliža zvijezda. Ta zvijezda ima tek pogrešku da je ne ubrajamo među 
zvijezde. Nije li, na posljetku, Sunce svemirsko tijelo koje sjajem nadmašuje sve zvijezde na 
nebu? Stoga je i nestajanje zvijezda danju također optička varka. Dakako, zvijezde sjaje i 
danju. Naše oči, međutim, uslijed jarkoga dnevna Sunca ne vide njihov slabi sjaj. 


I Mjesec je majstor zavaravanja. Čini se kao da sam sjaji. Svjetlost koju nam 
šalje, tek je zrcaljena Sunčeva svjetlost. Isto se zbiva i s planetima - sjaje poput 
zvijezda, ali to nisu. 


Mjesec vara na još jedan način, i to tako da nam izgleda kao da se ne okreće 
oko sebe. Ali čak se i Mjesec, baš kao i svi objekti u svemiru, od elementarnih čestica do 
galaktika, okreće oko vlastite osi. On to, međutim, izvodi tako da nas laike doslovce vodi u 
tamu: u vremenu potrebnom da jednom obiđe oko Zemlje, dakle za 27 dana, 7 sati i 43 
minute, zavrti se jednom oko svoje osi. Dakle, vrti se tako da nam sa Zemlje izgleda kao da 

miruje. Ta tzv. vezana rotacija ima za posljedicu činjenicu da nam Mjesec uvijek pokazuje 
istu stranu. Zbog toga je njegova udaljena strana nevidljiva sa Zemlje. 


No, taj meštar zavaravanja podastire nam još jednu krupnu podvalu ili 'privid', kako kažu 
astronomi, odnosno, 'iluziju' kako kažu psiholozi: naime, kad gledamo Mjesec na nebu, on 
nam se čini kao da je velik upravo kao - Sunce! To se najbolje očituje prilikom potpune 
pomrčine Sunca: Mjesečeva ploča tada točno prekrije čitavu Sunčevu ploču, prekrije je tako 
savršeno točno kao da je to naprosto — 'unaprijed isplanirano"! A, ustvari, Sunce je upravo 
toliko puta dalje koliko je puta veće od Mjeseca (tj. promjer je Sunca 400 puta veći od 
Mjesečeva, a Sunce je 400 puta dalje nego Mjesec) pa nam se oba tijela, zbog stajalište s 
kojeg promatramo, čine prividno jednako velikima. Ova riječ 'prividno' 
jako je važna u astronomiji, jer se njome astronomi ograđuju od svih 
varka i iluzija, zamki u koje redovno upadaju 'neupućeni promatrači 
neba'. 


Međutim, kad smo rekli da prigodnom pomrčinom Sunca Mjesečeva 
ploča posve točno prekrije Sunčevu, onda moramo odmah napomenuti 
da tu postoji i jedna iznimka, a to je tzv. 'prstenasta pomrčina Sunca'. Tada se, naime, Mjesec 
pokazuje ipak nešto malo manjim od Sunca, jer Mjesečeva ploča ne pokrije potpuno 
Sunčevu ploču, pa se oko tamne Mjesečeve ploče vidi kao neki bijeli, sjajni prsten tj. vidi se 
upravo onoliko blještavog Sunčeva ruba, koliko ga nije pokrio tamni Mjesec. Razlog je tome 
što Mjesečeva udaljenost "koleba" (čak i više nego za 10%) pa kad je Mjesec u 'apogeju' (u 
maksimalnoj udaljenosti od Zemlje), onda je osjetljivo manji nego kad je u 'perigeju' (najbliži 
Zemlji) pa njegova ploča, tada prividno manja, ne može potpuno prekriti Sunčevu ploču. 
Zvjezdano je nebo velika kozmička varka i kad na njemu nema Mjeseca. 
Varka je posljedica vrlo ograničene osjetljivosti očiju. Mi ne vidimo 
zvjezdano nebo kakvo ono odista jest, već onako kako ga vidi čovječje 
oko. Od otprilike stotinu milijarda zvijezda koje tvore našu galaktiku, 
golim ih okom vidimo samo nekoliko tisuća - to je tek privid neba, ništa 
više od toga. Zvijezde se nalaze i na mjestima gdje između zvijezda vidimo samo crne rupe. 
Njihova je svjetlost, naime, preslaba da pobudi vidne stanice naših očiju. Kad bismo imali 
drukčije, osjetljivije oči, vidjeli bismo posve drukčiju sliku neba. Da to utvrdimo, dovoljno je 
pred oči staviti običan dalekozor. Zvijezde kroza nj vidimo i u područjima koja golim očima 
izgledaju kao crni prostori bez zvijezda. 


Usmjerimo li dalekozor na Mliječnu stazu, svijetli pojas koji se proteže preko noćnog 
neba, zapazit ćemo da se sastoji od mnoštva pojedinačnih zvijezda. Kamo god pogledali, 
same sljeparije, varke! Promatranjem Mliječne staze mogli bismo pomisliti da su zvijezde u 
našoj galaktici iznimno nepravilno raspoređene i da ih u većem broju 
ima u samo jednom njezinom dijelu, dijelu koji nama izgleda poput 
pojasa preko nebeskoga svoda. Ali tomu nije tako. Pojas Mliječne 
staze sljedeća je optička varka nastala zbog činjenice da naša 
galaktika izgleda poput vrlo tanke ploče. Upravo zbog takvog 
pločastog oblika nastaje slika sjajnog pojasa Mliječne staze. 


Model Mliječne staze 


Disk gledan odozgo. Kao i druge spiralne galaktike, Mliječna staza ima oblik 
plosnatog diska. Taj se disk oko svoje osi okrene jednom u 240 milijuna godina. 

Da je naša galaktika pravilan kuglasti skup zvijezda - a takvih je galaktika vrlo mnogo - bilo 
bi nam posve svejedno u kojem smjeru gledamo jer bi nebeski svod bio ispunjen ravnomjerno 
raspoređenim zvijezdama. 


Diskoliki oblik naše galaktike razlogom je zbog kojeg gledajući u smjeru diska vidimo 
svjetlost mnogo većeg broja zvijezda negoli kad gledamo u smjeru izvan njega. Ne gledamo li 
u pojas Mliječne staze, gledamo u smjeru izvan ravnine galaktičkog diska. Širina pojasa 
Mliječne staze jednaka je debljini galaktičkog diska. Kao da se nalazimo u tankom isječku čaše 
s mlijekom. No, ni tada ne bismo vidjeli cijeli disk, već samo mliječni prsten širine diska. | 
Mliječna se staza poput prstena obavija oko Zemlje. 


Poteškoće u određivanju našeg položaja u Galaktici i cijelom svemiru 
temelje se na udaljenostima koje su sasvim izvan uobičajenih za naša 
osjetila. Temeljna obznana je u tomu da sve poimamo mnogo manjim negoli 
u stvarnosti jest. Svemir stalno pokušavamo svesti na našu mjeru. Kad 
čujemo riječ 'Galaktika', kao drugo ime za Mliječnu stazu, predstavljamo si 
skup zvijezda u kojemu se negdje i mi nalazimo. Galaktika i jest zvjezdani 
skup, ali s tako velikim razmacima među zvijezdama da pojam 'skup' posve gubi svoj smisao. 


Otežavajuća okolnost u svemu tomu jest činjenica da naš pogled ne dopire duboko u 
Galaktiku. Najudaljenije zvijezde koje možemo vidjeti golim okom nalaze se na udaljenosti od 
otprilike deset tisuća svjetlosnih godina. Promjer Galaktike, međutim, iznosi oko stotinu tisuća 
svjetlosnih godina. 


Disk gledan sa strane. Gledamo li u disk izravno (u smjeru A ili B, moramo vidjeti više 
zvijezda negoli ako u njega gledamo koso ili okomito (smjerovi C ili D). Vrpca Mliječne staze 
s nebrojenim mnoštvom zvijezda pogled je izravno u ravninu diska. U svim drugim 
Sunce zora + Srogjinje pogručje smjerovima vidimo mnogo manje zvijezda jer iz rijetko napučenog diska gledamo u 


Cc 
ća br o ita: uglavnom prazni prostor. Tu nailazimo samo na razmjerno bliske zvijezde. 


Kuglasta jata 


Disk 


5 Omonia Vrlo je teško predočiti si čovječje mjesto u svemiru. 
die A Suvremena astronomija ima upravo tu zadaću. Ona nam želi 

pokazati gdje se nalazimo, i to u prostornom i vremenskom 
smislu. Bez pomagala se to ne može učiniti. Ta pomagala su ponajprije teleskopi. Suvremena 
astronomija stoga i započinje pronalaskom teleskopa. | prije toga ljudi su se bavili 
zvjezdoznanstvom, ali nisu mogli prodrijeti kroz optičke varke našeg svijeta. To je postalo 
moguće tek pojavom dalekozora, odnosno teleskopa, a što je on bio jači, dublje je u svemir 
prodirao ljudski pogled, ali s njim je pod ruku išao sve beznačajniji položaj čovjeka u njemu: 
nastanjujemo tek prosječno mali planet u sustavu prosječnog sunca koje se nalazi u vanjskim 
dijelovima prosječne galaktike koja je dio prosječnog skupa galaktika. Mi se ne nalazimo u 
središtu svijeta iliti svemira. Svemir uopće nema središte. 


I tako unedogled, jer kad bismo htjeli podrobnije opisati sve zanimljive 'privide' i iluzije na 
nebu, morali bismo napisati brojne knjige. Te bi nas knjige istodobno i poučile da se sav 
napredak čovjekove misli tijekom minulih stoljeća i tisućljeća sastojao u slavi čovjekova duha 
koji se, malo pomalo, oslobađao privida i opsjena i tako sve više i više približavao pravoj 
spoznaji istine o svijetu, životu i svemiru. 

Ali, iako je čovjek konačno prozreo mnoge iluzije i varke prirode i svemira, ipak još uvijek 
nije potpuno prozreo značajke svoje vlastite vrste na ovomu planetu, značajke čovjeka ... i sve 
njegove zablude ... ili možda je ... ma nije niti važno ... ali propitivanje važno jest. 


Lincoln Barnett u svojemu djelu The Universe and dr. Einstein, piše: "Cijeli hod znanosti ka 
sjedinjenju pojmova sažimanje cijele materije na elemente, a potom na mali broj tipova 

čestica, sažimanje 'sila' na jedinstveni pojam 'energije!, a potom sažimanje materija i energije 
na jednu osnovnu količinu vodi nas još uvijek u nepoznata područja. Veliki broj pitanja svodi 
se na jedno, na koje možda nikad neće biti odgovora: što je bit te supstancije masa energija i 
koja je konačna podloga fizikalne stvarnosti koju znanost želi istražiti?... Čovjek zbog svog 
kratkotrajnog boravka na zemlji egocentrično raspoređuje u svojoj svijesti zbivanja prema 
vlastitom, osobnom osjećanju prošlosti, sadašnjosti i budućnosti. Ali svemir osim u našoj 
svijesti, postoji također i u stvarnosti poput objektivna svijeta i to ne poput nečega što se 
zbiva, već poput nečega što naprosto postoji ... 

... nadalje kazuje ... 

Tijekom razvitka znanstvene misli jedna je činjenica postala potpuno jasnom: nema tajne u 
fizikalnome svijetu koja iza sebe ne ukazuje na neku još veću tajnu. Svi putovi intelekta, sve 
staze, sve teorije i nagađanja vode konačno do ponora koji ljudska dovitljivost ne može nikako 
premostiti. Čovjek je sputan samim načinom vlastita postojanja, svojom konačnosti i svojom 
povezanosti s prirodom. Koliko on više proširuje svoje obzore, utoliko življe spoznaje činjenicu, 
kako to iskazuje Niels Bohr, da smo 'kako gledatelji, tako i glumci u velikoj drami postojanja'. 
Na taj način čovjek je sam sebi najvećom tajnom. On ne razumije beskonačni, zastrti svemir u 
koji je bio bačen, stoga što ne razumije samoga sebe ... Čovjek može pojmiti samo nešto malo 
u svezi sa svojim organskim procesima, a još manje u svezi sa svojom jednostavnom 
sposobnosti da poima svijet koji ga okružuje, da razmišlja i sanja. A najmanje od svega 
razumije svoju najplemenitiju i najtajnovitiju sposobnost: sposobnost da se uzdigne ponad 
sebe samoga i pojmi se u činu potpuna opažanja. I sam dijelom svijeta koji želi ispitati čovjek 
je u labirintu iz kojega ne može izaći. Njegovo tijelo i gordi mu mozak kamičci su ista mozaika 
iz kojeg se sastoje mračne, lutajuće maglice prašine u međuzvjezdanu prostoru; on je u krajnjoj 
analizi samo privremeni ustroj prvotna prostorno vremenskoga polja. Nalazeći se na sredini 
između makro i mikro kozmosa, nailazi na pregrade na obje strane i ne može ništa drugo doli 
diviti se." 


Katkad djudi ne Ze0e čuti istinu jer ne zebe da ge rasplinu njihove ičuzije. 
Friedrich Nietzcche 

Privid zod ijaka Ne doživljavamo svijet takvim zato što on jest takav, 


nego svijet jest takav jer ga mi takvim doživljavamo. 


Prilog razmatranju 


Kad nestručnjak pri opisu neba pročita imena zviježđa, ne može se 
oteti dojmu da je na nebu smješten neki čudovišni zvjerinjak 
najneobičnijih životinja - zmajeva, lavova, bikova, škorpiona, kitova, 
zmija, a ima tu i pokoja princeza - ljepotica (Andromeda) pa i pokoja 
kraljica i kralj (Kasiopeja i Cefej) a da o junacima - kao što su Herkul, 
Perzej, Kastor, Poluks - i ne zborimo. 


Kako su sve te čudovišne životinje i ta neobična bića dospjela na nebo? 


Rijetka su zviježđa koja imaju barem neke stvarne sličnosti sa životinjama, kao na primjer 
zmija, škorpion ili dupin. Većina začudnih imena potječe iz antičkih (grčkih) legendi: 
primjerice, Herkul, Orion, Veliki i Mali Medvjed, Pegaz, Labud (tj. Orfej) i njegova Lira itd. 

Samo radi primjera navest ćemo jedno od takvih zanimljivih bajoslovlja starih Grka, 
kojima zahvaljujemo imena čitavog niza zanimljivih zviježđa na nebeskomu svodu 
(Kasiopeja, Cefej, Andromeda, Perzej, Pegaz, Glava Meduze, Kit). 


U davnini življaše kralj Cefej sa ženom Kasiopejom i imahu kćer 
Andromedu. Andromeda bijaše toliko lijepa da su joj i same boginje na 
Olimpu zavidjele na ljepoti. Boginje su svakodnevno dosađivale glavnom 
bogu, Zeusu: nisu mogle trpjeti da netko bude ljepši od njih i tražile su 
od Zeusa da bilo kako ukloni Andromedu kao njihovu suparnicu. Zeus, 
koji je i sam volio očijukati s boginjama (pa im se nije želio zamjeriti ...) dugo je oklijevao učiniti 
nepravdu, naime, zavidne boginje tražile su, ni manje ni više nego - 'likvidaciju' Andromede! 


Zeus, pritisnut navaljivanjem boginja, a da ne bi ispao kao izravni ubojica nedužne ljepotice - 
udari na kraljevstvo Cefeja svim mogućim 'božjim zlima': poplavama, potresima, glađu, kugom 
... Jadni Cefej i Kasiopeja nisu niti slutili što je pravi uzrok svim tim nedaćama. Konačno ipak 
saznaju okrutnu volju bogova: kćer Andromedu imaju okovati na stijenu uz obalu mora da je, 
kao žrtvu bogovima, proždre neman, kit. Inače propast će čitavo Cefejevo kraljevstvo ... 


Nesretni Cefej i Kasiopeja, da bi spasili narod, teška srca pristanu na odluku bogova i prikuju 
vlastitu kćer na hridinu prepustivši je na milost i nemilost nemani kitu. 


I upravo kad se neman približavala - pojavljuje se Perzej ... 


Tko je taj junak Perzej? - stari junaci, nadmećući se u hrabrosti, već su bili poubijali sve što je 
bilo strašno na ovome svijetu: i silnog nemejskog lava, i hidru, i strašnog psa Kerbera ... samo se 
nitko živ nije vratio iz podzemlja da donese glavu Meduze. A Meduza je bila rugoba, koja je 
umjesto kose u glavi imala zmije. | svatko, tko bi je ugledao svojim očima, odmah bi se od užasa 
okamenio! 


A Perzej se baš bio okladio s junacima da će sići u Had i donijeti Meduzinu glavu. Perzej je 
znao kako su skončali svi junaci prije njega i bilo mu je jasno da se treba držati krilatice: ,Više 
vrijedi napršnjak lukavosti, nego vedro hrabrosti“. Znajući da će se uza svu svoju dokazanu 
hrabrost okameniti, ako 'svojim očima! ugleda Meduzu - a glavu joj mora odsjeći i živ je donijeti 
natrag - Perzej se posluži lukavstvom: ulašti svoj štit da mu posluži kao zrcalo, siđe u 'had' 
(podzemlje) i prišulja se Meduzi dok je spavala. Ne gledajući Meduzu izravno očima, nego u 
odbljesku svojega štita, odsiječe joj glavu, stavi je u svoju torbu, zajaši svog krilatog konja Pegaza 
i krene pobjedonosno kući. 

Vraćajući se natrag spazi nesretnu ljepoticu Andromedu prikovanu uz stijenu. A neman kit joj 
se upravo približavala i već je raširila ralje da je poždere ... 

Perzej, koliko hrabar toliko i lukav - snađe se u trenu i podvikne Andromedi neka samo zažmiri 
- pa će joj je život biti spašen. Andromeda zažmiri, a zažmiri i Perzej - i izvadi iz torbe strašnu 
Meduzinu glavu pa je pokaže kitu. Kit se u trenu okameni, a sretni (i dakako, zaljubljeni) Perzej 
i Andromeda krenu presretnim roditeljima, Cefeju i Kasiopeji, da blagoslove njihovu ljubav ... 

Ali evo novog zla: u Andromedu je bio već odavno zaljubljen kralj susjedne zemlje. Kad je 
(junačina!) vidio da je Andromeda ostala živa, zatraži 'njenu ruku' bez obzira što je svadba sa 
spasiocem Perzejem već bila utanačena. Budući da je bio odbijen, kralj-susjed navali golemom 
vojskom na Cefejevo kraljevstvo da na silu preotme ljepoticu Andromedu. 

Vojske dvaju kraljeva stajahu jedna sučelice drugoj te zametnuše odlučan boj. Cefejeva je 
vojska bila daleko malobrojnija, ali u njoj je bio i junak Perzej! Sluteći kakav bi mogao biti ishod 
neravnopravna boja, Perzej se po posljednji put posluži lukavstvom: izađe pred vojsku Cefejevu, 
zamoli sve da zažmire i izvadi iz torbe Meduzinu glavu. Protivnička se vojska zajedno s kraljem- 
napasnikom u tren pretvori u kamen, a sretni se ženici, Perzej i Andromeda, oslobode svih 
nevolja i zapreka na putu do svoje bračne sreće. 


Legendu o Perzeju i Andromedi narod je ovjekovječio tako da je sve sudionike legende 
uzdigao na nebo, među nebeska zviježđa: tako uz Perzeja i Andromedu, imamo na nebu i - 
Cefeja, Kasiopeju, Pegaza i Kita. Na nebu je čak i Meduzina glava. Drži je Perzej, a najsjajnija 
je zvijezda u Meduzinoj glavi promjenljiva zvijezda Algol, poznata još pod nazivom 'Vražja 
zvijezda'. 

Dakako, ni jedno od tih zviježđa ne nalikuje nijednoj osobi ili životinji iz legende. Sve je to 
samo mašta i simbolika starih naroda, koji tada uopće nisu znali što su zapravo zvijezde. 
Danas, naime, znamo da su zvijezde daleka sunca u našoj Galaktici i da su neke zvijezde, iako 
se nalaze u istom zviježđu, vrlo daleke jedna od druge, a neke razmjerno bliske. 

Među brojnim varkama, privid je i Sunčevo putovanja kroza zodijak, "životinjski pojas'. 

Naše se Sunce (prividno) nalazi svaki mjesec u drugom zviježđu, a tijekom godine dana 
obiđe 12 (zapravo 13) poznatih zviježđa u "životinjskom pojasu' (zodijaku). Ta zviježđa slijede 
uokrug neba ovim redom: Ovan, Bik, Blizanci, Rak, Lav, Djevica, Vaga, Škorpion, 
(Zmijonosac), Strijelac, Jarac, Vodenjak i Ribe, ali kako reče slavni Nikola Kopernik nije Sunce 
ono koje tijekom 12 mjeseci proputuje kroz ta zviježđa - to je samo 'privid ili varka“: stvarno, 
tu Sunce zapravo 'stoji' u sredini a Zemlja kruži oko njega i uslijed toga nam se Sunce svaki 
mjesec 'naslika' (projicira) u drugomu zviježđu. To je nešto slično, da budemo još 
jednostavniji od Kopernika, kao kad bismo obilazili neki spomenik, koji se nalazi u sredini 
nekog trga, pa nam se taj spomenik nakon svakih nekoliko koraka 'projicira' na neku drugu 
zgradu u pozadini trga. 

Zbog Zemljina gibanja oko Sunca imamo privid da Sunce kroz godinu putuje između 
zvijezda na istok. Ekliptika - kružnica na nebeskoj kugli koja je prividni Sunčev put. 


Zmijonosac 


Škorpion 


Bik Blizanci 


Grčku riječi zadion (izvedenu iz zač i ion) gotovo je nemoguće 
jednoznačno prevesti, stoga je danas rabimo uglavnom za 
označavanje cijeloga kruga ekliptike (grč. zaidiakćs, kyklos), 
dočim za pojedine zodijake koristimo izvedenicu znak, koju su 
uveli stari latini (prema signim). Naime korijen riječi zae 
označava nešto živo, a dvostruki nastavak ion lik ili sliku nečeg 
živog, odnosno mjesta za nešto živo. Stoga su upravo zodijaci izvorno nazivani domovima, 
kućama (oikos) planeta, dočim se pridjevom oikeios označavao planet u svome domu. 


JA Razrada, preinaka i prilagodba - Ivica Matijević AVA 


(c) Zagreb, 1970.- 2023. 

Astronomski razmatrano zodijak je zamišljeni zvjezdani pojas na nebeskome svodu, koji 
se rasprostire oko 8" sjeverno i 8" južno od ekliptike, a po njemu se prividno gibaju Sunce, 
Mjesec i većina planeta Sunčeva sustava. Taj pojas tvori trinaest zviježđa zodijaka: Ovan, 
Bik, Blizanci, Rak, Lav, Djevica, Vaga, Škorpion, Zmijonosac (Ophiuchus), Strijelac, Jarac, 
Vodenjak i Ribe. 

Kako bismo lakše razumjeli o čemu je riječ možemo, nakratko, izuzeti zbilju i učiniti 
sljedeće: 

1.) nacrtati točku na sredini lista papira, 

2.) nacrtati krug oko točke udaljen od nje oko 1 cm, 

3.) zatvoriti taj krug drugim, većim krugom. 


Točka predstavlja Sunce. Manji krug je Zemljina putanja. Veći krug je ekliptički pojas. 
Sada bismo oko opsega toga velikoga kruga trebali nacrtati trinaest zviježđa, odnosno 
dvanaest ravnomjerno postavljenih 'kućica' koje predstavljaju astrološke znakove zodijaka. 
Budući da krug ima 360", svaki znak zauzima, uz ekliptički pojas, prostor od 30“. Znano je 
kako se Zemlja na svojoj stazi, oko Sunca, kreće u smjeru obrnutome od kazaljke na satu, od 
zapada prema istoku, pa se svaka dvadeset četiri sata potpunoma okrene oko svoje osi (opet 
u smjeru zapad-istok). 


Shodno tomu, iz tih dvaju kretanja proizlaze dva privida: 


1. Svakoga dana kada se naš planet okreće od zapada prema istoku, doima (pričinja) se 
kako se Sunce (koje se, dakako, ne pomiče) 'pomiče' nebom od istoka prema zapadu. 


2. Svakih trideset dana (otprilike), dok se Zemlja okreće oko svoje osi, putujući svojom 
stazom, doimlje sa kao da Sunce redom 'prolazi' preko trinaest zviježđa (odnosno 
dvanaest astroloških znakova) zodijaka (koji se također ne pomiču), pa kao da se 
ponovno 'pomiče' u smjeru istok-zapad. 


Drugim riječima, jasno je da će se bilo kojega dana u godini (koji na našem crtežu 
odgovara bilo kojoj točki koju izaberemo unutar manjega kruga) Sunce nalaziti između 
promatrača na Zemlji i jednoga od trinaest zviježđa (odnosno dvanaest astroloških znakova) 
zodijaka. Toga će dana promatrač vidjeti, dakako ustane li prije zore, Sunce kako izlazi na 
istoku, odnosno uzlazi nad obzor unutar dijela neba na kojemu se nalazi stanovito zviježđe 
(odnosno astrološki znak). 


Jednostavno je shvatiti kako su se pod čistim i nezagađenim nebom drevnoga svijeta ljudi 
osjećali 'zaštićeni' ustaljenim nebeskim kretanjima poput ovoga. Jednako je tako shvatljivo 
zbog čega se četirima glavnim trenutcima u godini - proljetnoj ravnodnevici i jesenskome 
ravnonoćju (ekvinocijima); zimskoj i ljetnoj suncostaji (solsticijima) - posvuda pridavalo 
veliko značenje. Još se veće značenje pridavalo konjunkciji tih glavnih trenutaka i zviježđa 
zodijaka. No, najznačajnije od svega bilo je zviježđe u trenutku kada se promatrao izlazak 
Sunca za vrijeme proljetne (vernalne) ravnodnevice. Drevni su astronomi (poneki i astrolozi) 
ustanovili da se zbog precesije Zemljine osi to zviježđe ne nalazi sve vrijeme u istome 
položaju nego se ta čast, 'udomljivanja' ili 'nošenja' Sunca na dan proljetne ravnodnevice, 
'prenosi' - iznimno polako - na sva zviježđa zodijaka. Riječima Giorgia de Santillane: "Položaj 
Sunca među zviježđem u doba proljetnoga ekvinocija upućivao je na 'sate' precesijskoga 
ciklusa - i to vrlo duge sate, jer ekvinocijsko Sunce zaokuplja svako zviježđe zodijaka gotovo 
2 200 godina." 

Tijekom godine zbog kretanja Zemlje, svakoga se mjeseca njezinom putanjom izmjenjuje 
pozadina zviježđa u kojima prividno izlazi Sunce: Vodenjak-Ribe-Ovan-Bik-Blizanci-Rak-Lav, 
itd. Sada, za proljetna ekvinocija, Sunce izlazi na istoku između Riba i Vodenjaka. Precesija 
uzrokuje da se 'proljetna točka' svake godine doseže neznatno ranije pa se tako postupno 
pomiče kroz svih tzv. 12 astroloških područja zodijaka provodeći 2160 godina 'u' svakome 
znaku i završavajući čitav krug za 25 920 godina. Smjer toga 'precesijskoga ciklusa', koji je 
suprotan godišnjem 'prividnome putu Sunca' jest sljedeći: 

Lav-Rak-Blizanci-Bik-Ovan-Ribe-Vodenjak. Primjerice, tzv. 'doba Lava', odnosno 2160 
godina tijekom kojih je Sunce za proljetnoga ekvinocija izlazilo u zviježđu Lava, trajalo je od 
10 970. do 8 810. god. pr. Kr. Danas živimo na završetku 'doba Riba', na pragu 'novoga doba 
Vodenjaka". 

Dakle, ishodište tzv. tropske podjele astrološkog znakovlja sjecište je ekliptike i 
nebeskoga polutnika (ekvatora) za proljetne ravnodnevice, zapravo ulaska središta Sunčeva 
diska u proljetnu točku. Astrološki (ne i astronomski) to započinje znakom Ovna i samo je 
simboličko (ne i stvarno) ishodište kruga od 360", jer se u odnosu na zvjezdanu pozadinu 
proljetna točka pomiče smjerom kretanja kazaljke na satu približno 1% za 71,5 godina. Uzrok 
tom gibanju su Suce i Mjesec, ali i vrtnja Zemlje oko vlastite osi poput zvrka, jer ona nije 
pravilna kugla, već je geoidna oblika. Stoga Zemljina os za oko 25 920 godina opiše puni krug 
po nebeskoj sferi, a za jedan astrološki 'znak', 30%, pomakne se za 2160 godina. To se gibanje 
naziva precesija ravnodnevice. 


Prema tomu, gstrološko ishodište 'tropske ekliptičke duljine!, proljetna točka, samo 
simbolički smještena u nulti stupanj znaka Ovna, početna je točka računanja unutar 
astrološki jednakomjerno podijeljena kruga povećavajući se u svakomu znaku za 30". Tako 
je, primjerice, 15% znaka Djevice zapravo 165" 'ekliptičke duljine', odnosno astrološkoga 
kruga. To isto, prema zagovornicima tzv. 'zvjezdane' (sideričke, aprecesijske) astrologije, 
primjerice, 1. siječnja 1994. oduzimanjem 'precesije' od 23%46'39", iznosi 141%13'21" 
'sideričke ekliptičke duljine' što odgovara 21%13'21" Znaku Lava. Ovo je podudarno s 
položajem 0%0'0" znaka Vage i pojavama precesije i nutacija. 

Dakako, u stvarnosti, na nebeskoj sferi niti 'tropska' niti 'siderička duljina' ni približno ne 
odgovaraju zbilji zbog mnogih nepodudarnosti. Spomenut ću samo najvažnije: 
= zbiljska proljetna točka sada je negdje između zviježđa Riba i Vodenjaka; 
= ekliptički 'krug', za razliku od 12 astroloških znakova, sadrži pojas od 13 zviježđa 
(Zmijonosac, između Škorpiona i Strijelca); 
= astrološki znakovi nisu istoznačni sa zviježđima, 


= ta ista zviježđa nisu jednakomjerna kao znakovi u astrologiji (primjerice, zviježđe 
Djevice gotovo je tri puta veće-dulje od zviježđa Ovna); 

=" projekcije zviježđa u zbilji nisu istovjetne projekcijama astrološke podjele zodijaka na 
12 jednakih dijelova, jer se na nekim mjestima (poglavito oko zviježđa Raka _i 
Blizanaca) javljaju zamjetne praznine, a na drugim (poglavito između Jarca i 
Vodenjaka) znakovita preklapanja, dakle astrološki se znakovi samo prividno 
poklapaju sa zviježđima; 

= stvarno vrijeme prividnoga 'ulaska, boravka i izlaska' Sunca, Mjeseca i planeta u 
zviježđa bitno se razlikuje od astrološkoga (primjerice, Sunce u zviježđu Riba 'boravi' 
oko 44 dana, a u Škorpionu oko 8 dana); 

= planeti su na golemim udaljenostima od bilo kojega zviježđa, a nama se samo pričinja 
da su 'unutar' njih zbog varljive perspektive motrenja, odnosno samo se prividno 
ocrtavaju na pozadini zviježđa; 

=" simbolički 'oblici' zviježđa samo su privid, jer su zvijezde koje ih sačinjavaju posvema 
slučajno tako razmještene i međusobno nisu ni u kakvoj fizičkoj vezi i nalaze se na 
golemim razdaljinama jedna od druge; 

= naše nesavršeno oko vidi sve zvijezde zviježđa na istoj daljini i na jednoj ravnini (2D), 
dočim su one u zbilji prostorno razmještene posve drukčije (3D) od sposobnosti našeg 
viđenja; 

= zvijezde u zviježđima nisu postojane kako nam se pričinja, nego se kreću (odmiču 
jedna od druge) u posve različitim smjerovima i to bez ikakvoga reda; 

= zviježđa zapravo nisu prirodno stanje, postoje samo zvijezde i zvjezdan sustavi 

e“ itd. 


Usporedba astrološke i astronomske karte Zodijaka 


Zimski solsticij Jesenski ekvinocij Ljetni solsticij 

Dakle, zviježđa su kao privid samo prikladan način da se položajno odredi neko područje 
na nebeskoj sferi. Dočim zvijezde, nekog zviježđa, premda nam se pričinjaju među sobom 
bliskima, fizički nisu povezane; jedna je zvijezda udaljena od nas 100 svjetlosnih godina, 
dočim je druga, iz istoga zviježđa, udaljena od nas 1000 svjetlosnih godina. Dakle, možemo 
kazati da su te dvije zvijezde na istome dijelu neba, ali su na različitim udaljenostima prema 
faktoru 10. 

Prihvaćajući podjelu zodijaka na 12 jednakih dijelova (što nije zbiljski), prema donjoj 
tabeli, možemo usporediti datume koji odgovaraju različitim zodijačkim zviježđima prema 
astrološkom i astronomskom načinu računanja prividna 'ulaska, boravka i izlaska' Sunca 
tijekom godine za, primjerice, prijestupnu godinu 2012. Precesija uzroči da ti datumi 
'skliznu' za oko jedan dana kasnije svakih 70 godina. 


(Ne)podudarnost astrološko/astrononskih razdoblja s datumima 
u 2012. godini (prijestupna) uzevši u obzir precesiju ekvinocija 
Zviježđe Astrološko razdoblje | Zbiljsko razdoblje 2012. | Trajanje u danima 


Ovan 22.03. - 21.04. 20.04. - 14.05. 25 
Bik 22.04. - 21.05. 15.05. - 21.06. 38 
Blizanci 22.05. - 21.06. 22.06. - 21.07. 30 
Rak 22.06. - 21.07. 22.07. - 11.08. 21 
Lav 22.07.- 21.08. 12.08. - 17.09. 37 
Djevica 22.08. - 21.09. 18.09. - 31.10. 44 
Vaga 22.09. - 21.10. DLI0.=2211. 22 
Škorpion 22.10. - 21.11. 23.11. - 30.11. 8 
Zmijonosac --- 01.11. - 18.12. 18 
Strijelac 22.11. - 21.12. 19.12. - 20.01. 33 
Jarac 22.12. 21.01. 20.01. - 16.02. 28 
Vodenjak 22.01. - 21.02. 17.02.- 12.03. 24 
Ribe 22.02. - 21.03. 13.03. - 19.04. 38 


Dakle, astrologijsko računanje ishodišta 'tropske ili sideričke ekliptične duljine! | | 
prema simboličkome smještanju proljetne točke unutar nekovrsnog nultog stupnja, 
primjenjivo je samo u astrologijski ugovorenomu simboličku  prostorno- 
vremenskomu sustavu, a započinje, također, samo simbolički znakom Ovna, što je 
zapravo samo astrologijska simbolična referentna točka (nulti stupanj) za početak 
jednakomjerne razdiobe punoga kruga (na 12 jednakih dijelova, znakova) koji se 
nastavlja Bikom, Blizancima, Rakom, Lavom, Djevicom, Vagom, Škorpionom, 


Strijelcem, Jarcem, Vodenjakom i završava Ribama (bez Zmijonosca). 

OdnoJ između znakova i zviježđa 


Na crtežu je jasno vidljiva razlika između astrološkog zodijačkog znakovlja i istoimenih 
zviježđa. Ponajprije razvidan je pomak između znakova i zviježđa istog imena, a potom 
različitih su veličina. Ishod je vidno preklapanje zviježđa, koja se koriste kao astronomske 
referentne točke, s istoimenim znakovima koji pokrivaju dijelove sunčeve putanje. 

Objašnjenje crteža: 

> Vanjski kružni 'odsječci' prikazuju opseg svakoga zviježđa. 

> Brojevi u unutarnjemu krugu označavaju broj godina potreban proljetnoj točki da promakne 
odgovarajućim zviježđem. 

> Brojevi na rubovima kružnih 'odsječaka' označavaju datum (godinu) početka i kraja promicanja 
proljetne točke stanovitim zviježđem. 

Slijedom astronomske zbilje, za razumijevanje astrološka razmišljanja važno je razjasniti 
da je razdioba zodijačka krugu na 30" isključivo podjela prividna sunčeva gibanja ekliptikom 
i nema nikakve veze s udaljenim skupovima zvijezda 'stajačica', odnosno zviježđima. 

U astrologiji, počevši od proljetne ravnodnevnice, zodijački krug od 360“ podijeljen je na 
12 'odsječaka', svaki po 30". Svaki je 'odsječak' dobio ime po astronomskom zviježđu, i s 
njime se tek približno i podudarao u 12. st. pr. Kr. kada su Babilonci uveli ovu podjelu 
zodijaka na zviježđa. Uslijed precesije ekvinocija i točnija određenja zviježđa danas se 
znakovi i istoimena zviježđa zodijaka ne podudaraju. 

Astrološki, od samog začetka, područje prispodobljenih 'obilježja' znaka Ovan nije imalo 
nikakve veze sa zviježđem Ovna. U prenesenu značenju, područje takozvana 'učinka' Ovna 
bilo je, i još je uvijek danas, prostor od 30% kojim Sunce promiče nakon prolaska kroz 
proljetnu točku, neovisno o tomu je li taj prostor, zbiljski, unutar zviježđa Ovan, Riba ili 
Vodenjaka. Dakle, 'isijavanje' prispodobljenih zodijačkih energetskih značajki ne proizlazi iz 
zviježđa već simbolike 'zZnakova', odnosno njihovih izričajnih zamjembenica, ili točnije, iz 
prenesena značenja onih 30" ili dijelova sunčeva puta, koji su sada pomaknuti u desno (za 
oko 30%) u odnosu na istoimena zviježđa. 


Zodijak: Projekcija ljudskih osjećaja i misli 


Otkriće zodijaka vjerojatno bijaše ishod ljudskoga napora da razumije život i potvrdi 
ovisnost o Suncu. lako se cijeli zodijak ne vidi na nebu, prvotni ljudi bili su ga kadri uočiti 
kroz neku vrstu slutnja ili pronicljivosti. Kasnije, Ptolomej je to opisao kao 'vatreni pojas 
stvaralačke energije oko Zemlje". Za ljudska bića nevidljivi je život duh i, kako je nepoznata 
izvora, pretpostavlja se da je njegov tvorac 'Stvoritelj' koji istodobno prožima sva i sva. 

Dakako, onomad sei nije toliko težilo astronomskoj objektivnosti: nije to bio toliko kakav 
nebeski objekt opažan sam za sebe, koliko kroza nj viđenje samoga sebe. Značenja tih 
objekata nisu čitana kako bi s njega sišla, već su proizišla iz čovjekova srca kako bi napučila 
nebeski svod, slijedeći nesvjesni proces projekcija prvotnih slika psihičkih sila, kao 
svjedočanstva naše unutarnje zbilje. 

Na tom vezivu nebeskoga svoda, satkanom od projekcija 'tisuću i jedne tajne' ljudske 
naravi, duša ja naroda pohranila cijeli unutarnji univerzum. 

Dakle, možemo zamisliti da su ljudi, tijekom tisućljeća, 
projicirali svoje osjećaje, želje, brige, strahove, zamisli i ino 
na nebo očekujući, pritom, odziv i potporu, a ta 'zračenja', 
koje je čovječanstvo odašiljalo u svemir, u prostor-vrijeme, 
trebala su se odražavati natrag na Zemlju u obliku očekivanih 
odgovora, učinaka, događanja, razvojnih poticaja, 
vremenskih ciklusa' i inog sličnoznačnog. 


Ta se zamisao ogleda u ovome crtežu. 

Prema tomu, zamisli, želje i oblici mentalnih očitovanja ljudskog bića, 'stvorenih' u 
Zemaljskom ozračju, ali ka svemiru usmjerenih, tvore raznolikost 'arhetipskih' predodžbi 
koje zovemo zodijak. A, s druge strane, pak, energije prispodobljenih obilježja znakova 
zodijaka i značajki planeta, koji kroz njih prividno promiču, suodnosna su, u prenesenu 
značenju, odgovarajućem odjeku na Zemlji i odzivu živih bića na noj. To je stalan proces 
odašiljanja i prijema, od nutrine ka izvanjskome i uzvratno, odnosno prizivanja i prisjećanja, 
ili težnje da se ishode odgovori koje se čovjek sam nije usudio dati - iako ih je u konačnici 
sam i dao kroz ugovoreni astrologijski sustav. 

Dakle, zodijački pojas ne nadvija se, samo s neba, nad Zemljom, već proizlazi, ponajprije, 
iz stvaralačke svijesti ljudskih bića. Pretpostavljamo da su u svakom ljudskom biću sadržane 
sve energije kozmosa i, shodno tomu, ljudsko je biće samo njegov odraz. Štoviše, zodijak je 
prepun uljudbenih razina ili projekcijskih slojeva različitih kultura koje je nemoguće iscrpno 
opisati. 

S uzvišene točke gledišta, 'nadzemaljska' razina našega planeta nastala je iz tog stalnog 
procesa prizivanje i prisjećanja. Dakako, to ne predstavlja kozmičko načelo, već je ljudski 
oblikotvorni zamišljaj, eonima promišljan, a 'pounutrenje' dvanaest znakova zodijaka samo 
je jedno od njegovih očitovanja. Stoga se, s duhovna stajališta, astrologija temelji na 
'nedokučivu zamišljaju'. Ne samo zato što je zodijak prividan sunčev put kroz prostor, već i 
zato jer je stvoren od strane čovjekove snaga projekcije i sposobnosti stvaranja novih 
predodžbi neovisno o stvarnosti izravnih opažanja. |z te točke gledišta, zodijak je, poput 
životvorne sile, projekcija ljudskih osjećaja i misli duboko ukorijenjenima u našoj psihi i, 
prema tomu, kao što rekoh, njegov se odjek svodi pretežito na dvije funkcije - prizivanje i 
prisjećanje. Pritom, naš duh ostaje netaknutim i bez tzv. 'astroloških učinaka". 


Dakle, u psihološkoj astrologiji: znakovi su, kao temeljno načelo pretpostavke izvornosti 
nositelja sadržaja energijskih oblika, prispodobljeni označitelji osobite kakvoće i kolikoće 
životna iskustva, odnosno ukupnost temeljnih, naslijeđenih, psihičkih i tjelesnih obilježja i 
značajki sadržanih u razvojnim stupnjevima odvijanja životnih promjena - arhetipovi. 

U skladu s tim postoji jedna podudarni 'temeljni bitak' ili 'istovrsna energija' koja 
povezuje sva živa bića. Jedini način da se ovo iskusi jest uvođenje u svjesnost na najdubljoj 
razini našega bića, a u tu svrhu psihološka astrologija, udubljivanjem i uranjanjem bića u se, 
može biti od znatne koristi. Predodžbu ovog živog i organizmičkog obrasca svijeta treba 
imati na umu pri bilo kakvu promišljanju ljudskoga bića. Dakle slijed je od sveobuhvatnoga 
ka pojedinostima, od cjeline ka pojedincu, od velikoga ka malomu, a ne obrnuto. U prirodi 
uvijek prvo opažano šumu a zatim stabla, livadu a potom travu, dakle ponajprije osobu kao 
cjelovitu pojavnost, a zatim osobitosti njezina psihička lika, osobine. 

U psihološkoj astrologiji, pri tumačenju  kozmograma, 
jedinstvena cjelina smatra se umnogome znakovitijom od zbroja 
dijelova koje analitički intelekt teži raščlaniti. Stoga se 
odgovarajući pristup ispravnome razumijevanju astroloških i 
duhovnih odnosa temelji na razboritoj sprezi predosjećaja, 
osjetilna opažanja, uživljavanja, udubljivanja, duboka uranjanja u 
životnu zbilju i razložna promišljanja razvojne uzvojnice. 

Porijeklo naziva svemirskih pojava i objekata 


Prilog razmatranju 


Ljudski je um prodro u svemir dublje nego ikada prije, no unatoč tomu, ili baš zato, 
otkrivamo nove i nove objekte koji iziskuju nova imena. Neki nazivi imaju drevne korijene, 
dočim su drugi, poput crnih rupa, nastali iz suvremene pop kulture. No, većina ljudi, čak i 
oni koji te nazive svakodnevno koriste, rijetko se zapitaju odakle oni potječu. Kroz 
objašnjavanje porijekla naziva svemirskih objekata i pojava, upoznat ćemo se s djelićem 
povijesti astronomske znanosti. 


Astronomija 


Počnimo od početka. Rijetko se razmišlja o značenju riječi ,astronomija“ jer se pretpostavlja 
da znači 'znanost o zvijezdama' ili našem području bliži naziv 'zvjezdoznanstvo'. To je blizu, 
ali ne u potpunosti točno. 

Astronomija dolazi od grčkih riječi astron i nomos, što doslovce znači 'zakon zvijezda! ili 
"običaj zvijezda'. Razlika je znakovita. Izvorna svrha astronomije nije bila razumijevanje 
ustroja svemira, već uočavanje načina kojim kretanje zvijezda utječe na život na Zemlji. 
Astrologija, kao odvojena grana nije bila 'priznata' sve do 14. stoljeća — sve dotad 
astronomija i astrologija bile su jedno te isto. 


Planet 


Još jedna drevna grčka riječ planetes, što znači lutalica. Očit je i razlog iz kojeg je planet 
dobio to ime. Planeti lutaju nebom, za razliku od zvijezda koje, prividno, ostaju na istome 
mjestu (bar za životna vijeka jednoga čovjeka). Suvremeni astronomi razvili su istančano 
razrađen sustav imenovanja novih asteroida, mjeseca te različitih pojava na planetima. 
Sustav, pod nadzorom Međunarodne astronomske unije, začudo ne sadrži pravila 
imenovanja novih planeta. 


Galaktika 


Ime se izvodi iz starogrčke riječi gala (mlijeko), zbog izgleda Mliječne staze koja izgleda 
poput razlivenog mlijeka na nebu. Naziv Mliječna staza prvi put upotrebljava Chaucer u 14. 
stoljeću u svojoj priči ,Kuća slave“: ,Pogledajte tamo, o, galaktiku koju nazvaše Mliječnom 
stazom...“ 

A koncept da je svemir prepun drugih galaktika nije usvojen sve do 1929. godine. 


Nova 


Riječ znači novo na latinskom i prvi put je upotrijebljena u knjizi ,De Stella Nova“ (Nova 
zvijezda) koju je napisao tadašnji astronom Johannes Kepler. U toj knjizi Kepler opisuje 
zvijezdu koja se iznenada pojavila 1572. godine (za koju danas znamo da u pitanju nije bila 
nova zvijezda već umiruća, eksplodirana zvijezda, nazvana Tychova supernova). 

Supernova 


930-ih, nevjerojatno kreativan i legendarno plah švicarski astronom Fritz Zwicky shvatio 
je da postoje dvije klase eksplodirajućih zvijezda — obične nove i druge koje su mnogo 
sjajnije i mnogo moćnije, a nazvao ih je supernove. 


Tamna materija 


Zwicky je odgovoran i za ovaj naziv, ali i za otkriće tamne materije. U svojim istraživanjima 
kretanja galaksija shvatio je da postoji neka nevidljiva materija koja ima gravitacijski utjecaj 
na galaksije. Nakon više istraživanja, u radu objavljenom 1933. godine tu je nevidljivu 
materiju nazvao 'dunkle Materie', odnosno tamna materija. Još uvijek ne znamo što je 
zapravo tamna materija. 


Veliki prasak 


Danas popularan naziv za eksplozivan početak svemira skovao je netko tko zapravo i nije 
vjerovao u tu teoriju. Astronom Fred Hoyle preferirao je drukčiji model, model 'mirnog 
stanja' svemira, po kojem se svemir širi, ali nema ni početka ni kraja. 1948. godine u radio- 
emisiji Hoyle je suparničku teoriju nazvao 'Velikim praskom'. Mnogi su znanstvenici 
pomislili da se Hoyle izruguje, ali Hoyle je inzistirao na objašnjenju da je samo htio razjasniti 
razliku između te dvije zamisli. 


Crna rupa 


Tko je zapravo smislio ovo ime? Nikad nećemo točno znati. Zasluge za ime pripisuju se 
fizičaru Johnu Wheeleru, koji je zaslužan i za mnogo teorijskih razumijevanja tih bizarnih 
objekata. Na konferenciji u New Yorku 1967. godine upitao je publiku kako da nazove taj 
objekt. Netko je iz publike viknuo 'crna rupa'. Wheeleru se ideja svidjela, redovno ju je 
otada koristio i naziv je ostao do danas. Fizičar Richard Feynman korio ga je što je izabrao 
ime s tako 'zločestim' konotacijama. 


Crvotočina 


Još jedan specijalitet Johna Wheelera. Prvi put ga je upotrijebio u radu objavljenom 1957. 
godine, a u kojem istražuje mogućnost povezivanja udaljenih područja svemira, gotovo 
poput tajnog tunela koji povezuje dvije udaljene lokacije u svemiru. Iz neznanog razloga, 
Richard Feynman nije se žalio na ovaj naziv. 


Kvazar 


Svi ostali nazivi povezani su poznatim imenima u povijesti znanosti. Ovaj naziv ima 
iznenađujuće porijeklo. Američki astronom, Alan Sandage, prvi je prepoznao kompaktan, 

nevjerojatno moćan astronomski objekt kojeg danas zovemo kvazar. Ali, ime je došlo od 
kinesko-američkog astronoma Hong-Yee Chiu, a bilo je objavljeno ne u znanstvenom 
časopisu, već u kvazi-popularnom članku u časopisu Physics Today. Chiu je napisao: 
»Primjerice, u ovomu će radu biti korištena skraćenica kvazar." (Kvazar je skraćenica od 
'kvazi-stelarni radio izvor'). 


Tamna energija 


Ovo je najnoviji i posljednji naziv na ovoj listi, no tamna energija je najintrigantnija misterija 
današnje kozmologije. Označava neznanu silu koja gura svemir u svim smjerovima, 
uzrokujući brže širenje svemira. Kozmolog Michael Turner skovao je ime "tamna energija 
kako bi označio i srž te energije i njenu potpuno nepoznatu prirodu. Ovaj naziv često se 
miješa s tamnom materijom. 


SA Razrada, preinaka i prilagodba - Ivica Matijević ,\/ 


(£) Zagreb, 1970.- 2023. 


